ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Δεκεμβρίου 1992 που επιτρέπει τη χορήγηση ενισχύσεων από τη Γερμανία υπέρ της βιομηχανίας άνθρακα το 1993 (Το κείμενο στη γερμανική γλώσσα είναι το μόνο αυθεντικό)

(93/151/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι Η γερμανική κυβέρνηση, με επιστολή της 9ης Ιανουαρίου 1992, γνωστοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τις παρεμβάσεις στις οποίες προτίθεται να προβεί υπέρ της βιομηχανίας άνθρακα κατά το 1993.

Δυνάμει της ανωτέρω απόφασης, η Επιτροπή αποφαίνεται ως προς τα ακόλουθα χρηματοοικονομικά μέτρα:

- ενίσχυση για τις παραδόσεις άνθρακα και οπτάνθρακα στη χαλυβουργία της Κοινότητας, μέχρι ποσού ύψους 2 948 εκατομμυρίων γερμανικών μάρκων,

- ενίσχυση στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στο υπόγεια ορυχεία (Bergmannspraemie), μέχρι ποσού ύψους 120 εκατομμυρίων γερμανικών μάρκων.

Τα προβλεπόμενα από τη γερμανική κυβέρνηση μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ. Η Επιτροπή οφείλει, συνεπώς, να αποφασίσει, δυνάμει του άρθρου 10 της απόφασης, κατά πόσο τα μέτρα πληρούν τους στόχους και τα κριτήρια που αναφέρονται στην εν λόγω απόφαση και κατά πόσο συμβιβάζονται με την εύρυθμη λειτουργία της κοινής αγοράς.

ΙΙ Βάσει των άρθρων 4 και 12 της απόφασης 2064/86/ΕΚΑΧ, επιτρέπεται στις επιχειρήσεις άνθρακα, εφόσον απαιτείται, να παρέχουν εκπτώσεις επί των τιμών τιμοκαταλόγου ή σε σχέση με το κόστος παραγωγής όσον αφορά τις παραδόσεις άνθρακα οπτανθρακοποίησης, οπτάνθρακα και άνθρακα που προορίζεται για έγχυση στην τροφοδότηση των υψικαμίνων της κοινοτικής χαλυβουργίας, εφόσον διενεργούνται στο πλαίσιο μακροπρόθεσμης σύμβασης. Οι εν λόγω εκπτώσεις δεν πρέπει να οδηγούν σε τιμές παράδοσης του κοινοτικού άνθρακα και οπτάνθρακα χαμηλότερες από εκείνες που είναι δυνατόν να ζητούνται για τον άνθρακα τρίτων χωρών και για τον οπτάνθρακα που προκύπτει από άνθρακα οπτανθρακοποίησης τρίτων χωρών.

Από την 1η Ιανουαρίου 1992, οι νέες αρχές που διέπουν τις προγραμματιζόμενες από τη γερμανική κυβέρνηση ενισχύσεις για την παράδοση άνθρακα και οπτάνθρακα στην χαλυβουργία της Κοινότητας βασίζονται σε σύστημα που αποβλέπει στην άσκηση αυξημένης πίεσης στο κόστος παραγωγής για την τριετία από την 1η Ιανουαρίου 1992 έως τις 31 Δεκεμβρίου 1994. Με βάση την πολιτική που ακολούθησε κατά την περίοδο 1989-1991, η γερμανική κυβέρνηση όρισε και πάλι ανώτατο όριο για το συνολικό ποσό των ενισχύσεων για την περίοδο 1992-1994 και καθιέρωσε την οικονομική συμμετοχή της βιομηχανίας.

Το προβλεπόμενο συνολικό ποσό ενισχύσεων για την υπό κρίση περίοδο ανέρχεται σε 9 106 εκατομμύρια γερμανικά μάρκα, οι δε συνολικές ποσότητες που καλύπτονται από τις ενισχύσεις αναμένεται να φθάσουν τους 52,2 εκατομμύρια τόνους άνθρακα. Το ύψος των διαθέσιμων ενισχύσεων για την περίοδο αντιστοιχεί μόνο σε ποσοστό 83 % του συνολικού ποσού ενισχύσεων που χορηγήθηκε κατά την προηγούμενη τριετή περίοδο δυνάμει του παλαιού καθεστώτος- οι παραδόσεις άνθρακα που καλύπτονται από το εν λόγω σύστημα αντιπροσωπεύουν ποσοστό μόνο 81 % των ποσοτήτων που έλαβαν στη διάρκεια της περιόδου από το 1989 έως το 1991.

Με βάση το ανωτέρω σύστημα, η γερμανική κυβέρνηση προτίθεται να καταβάλει στους παραγωγούς άνθρακα, για το έτος 1993, στο πλαίσιο των υφιστάμενων δυνατοτήτων του προϋπολογισμού, ποσό ύψους 2 948 εκατομμυρίων γερμανικών μάρκων για παραγωγή 18,5 εκατομμυρίων τόνων άνθρακα και οπτάνθρακα.

Κάθε τυχόν σχέδιο εκ των υστέρων προσαρμογής του ποσού που αποτελεί το αντικείμενο της παρούσας απόφασης και συνδέεται με την εξέλιξη του δολαρίου των Ηνωμένων Πολιτειών και με τις τιμές που εφαρμόζονται στην παγκόσμια αγορά πρέπει να κοινοποιείται σύμφωνα με το άρθρο 9 παράγραφος 3 της απόφασης αριθ. 2064/86/ΕΚΑΧ, ούτως ώστε η Επιτροπή να μπορεί να αποφανθεί επί του θέματος στο πλαίσιο των διατάξεων του άρθρου 10 της εν λόγω απόφασης.

Μολονότι η Επιτροπή επιδοκιμάζει την αρχή του καθορισμού ανώτατων ορίων για τις ενισχύσεις και την εισαγωγή της οικονομικής συμμετοχής της ανθρακοβιομηχανίας, διαπιστώνει ότι το κόστος εξακολουθεί να είναι ιδιαίτερα υψηλό ως προς τιμές που επικρατούν στην παγκόσμια αγορά. Συνάγεται, ως εκ τούτου, ότι πρέπει να ενταθούν οι προσπάθειες τόσο όσον αφορά την πειθαρχία και τον αυστηρό έλεγχο του κόστους παραγωγής όσο και την αναδιάρθρωση, προκειμένου να δρομολογηθεί πορεία αισθητής μείωσης των ενισχύσεων.

Η συμβολή των σχεδιαζόμενων μέτρων στην αναδιάρθρωση, στον εξορθολογισμό της βιομηχανίας άνθρακα και στην επίλυση των κοινωνικών και περιφερειακών προβλημάτων με την κλιμακούμενη χρονικά παύση της λειτουργίας των ελλειμματικών εγκαταστάσεων, ανταποκρίνεται στα κριτήρια και τους στόχους του άρθρου 2 της απόφασης αριθ. 2064/86/ΕΚΑΧ.

Εξάλλου, οι ενισχύσεις αυτές συμβιβάζονται με τις διατάξεις των άρθρων 4 και 12 της εν λόγω απόφασης, δεδομένου ότι δεν οδηγούν σε τεχνητώς κατώτερες τιμές σε σχέση με εκείνες που ισχύουν για τον άνθρακα τρίτων χωρών.

Σύμφωνα με το άρθρο 11 παράγραφος 1 της απόφασης αριθ. 2064/86/ΕΚΑΧ, είναι σκόπιμο να διασφαλιστεί ότι οι ενισχύσεις αυτές δεν οδηγούν σε διακρίσεις, κατά την έννοια των διατάξεων της συνθήκης ΕΚΑΧ, μεταξύ των αγοραστών ή χρηστών άνθρακα ή οπτάνθρακα.

Η γερμανική κυβέρνηση κοινοποιεί, στα τέλη του 1993, τις επελθούσες κατά τη διάρκεια του έτους αυτού τροποποιήσεις τόσο από πλευράς παραδόσεων όσο και ενδεικτικών τιμών και δεδομένων σχετικά με το κόστος παραγωγής, προκειμένου η Επιτροπή να είναι σε θέση να διασφαλίσει την τήρηση όλων των διατάξεων που εξαγγέλονται στην παρούσα απόφαση.

Η ενίσχυση των 120 εκατομμυρίων γερμανικών μάρκων που προορίζεται για τη χρηματοδότηση των επιδομάτων των ανθρακωρύχων (Bergmannspraemie), ήτοι δέκα γερμανικά μάρκα ανά βάρδια υπόγειας εργασίας, επιτρέπει στις επιχειρήσεις να διατηρούν προσωπικό με τα κατάλληλα προσόντα στις υπόγειες εργασίες. Η ενίσχυση αυτή που συμβάλλει στη βελτίωση της παραγωγικότητας, προβλέπεται ρητά στο άρθρο 6 της απόφασης αριθ. 2064/86/ΕΚΑΧ και συντελεί στη βελτίωση της ανταγωνιστικότητας της βιομηχανίας σύμφωνα με το άρθρο 2 παράγραφος 1 πρώτη περίπτωση της εν λόγω απόφασης.

ΙΙΙ Οι ενισχύσεις που αποτελούν το αντικείμενο της παρούσας απόφασης είναι, κατά συνέπεια, συμβατές με την εύρυθμη λειτουργία της κοινής αγοράς,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στη Γερμανία να χορηγεί στη βιομηχανία άνθρακα, για το ημερολογιακό έτος 1993, ενισχύσεις μέχρι ποσού ύψους 3 068 εκατομμυρίων γερμανικών μάρκων. Το ποσό αυτό περιλαμβάνει:

- ενίσχυση για τις παραδόσεις άνθρακα και οπτάνθρακα στη βιομηχανία σιδήρου και χάλυβα της Κοινότητας, μέχρι ποσού ύψους 2 948 εκατομμυρίων γερμανικών μάρκων,

- ενίσχυση προβλεπόμενη στο πλαίσιο καθεστώτος που αποσκοπεί στη διατήρηση του εργατικού δυναμικού που εργάζεται στα υπόγεια ορυχεία (Bergmannspraemie), μέχρι ποσού ύψους 120 εκατομμυρίων γερμανικών μάρκων.

Άρθρο 2

Η Γερμανία ανακοινώνει στην Επιτροπή, το αργότερο στις 30 Ιουνίου 1994, τα ποσά ενισχύσεων των πράγματι καταβληθέντων κατά το έτος 1993.

Άρθρο 3

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 23 Δεκεμβρίου 1992.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.